চালু হচ্ছে ঢাকা-রোম ফ্লাইট, প্রবাসীদের সঙ্গে বিমানের সভা
দেড় দশক পর ইউরোপের দেশ ইতালিতে ফ্লাইট চালু করতে যাচ্ছে বাংলাদেশের রাষ্ট্রীয় পতাকাবাহী সংস্থা বিমান বাংলাদেশ এয়ারলাইন্স। আসছে ২৬ মার্চ থেকে ঢাকা-রোম ফ্লাইট চালানোর প্রস্তুতি নিচ্ছেন তারা।এ উপলক্ষ্যে স্থানীয় সময় বুধবার বিকালে ইতালির রাজধানী রোমের বারবিরিনি এলাকায় উদ্বোধনী অনুষ্ঠান ও সেখানে বসবাসরত প্রবাসী বাংলাদেশি যাত্রীদের সঙ্গে মতবিনিময় সভা করেছে সংস্থাটি। তারা জানায়, বাংলাদেশের স্বাধীনতা দিবস ২৬ মার্চ স্থানীয় সময় রাত সাড়ে ৩টায় রোমের উদ্দেশ্যে ছেড়ে আসবে বিমান বাংলাদেশের প্রথম ফ্লাইট। এটি রোমের ফিউমিচিনো বিমানবন্দরে এসে পৌঁছাবে স্থানীয় সময় ২৭ মার্চ সকাল ৮টায়। পরে সকাল ১০টায় রোম থেকে ঢাকার উদ্দেশ্যে ছেড়ে যাবে বিমান। প্রাথমিক অবস্থায় সপ্তাহে তিনদিন রোমে ফ্লাইট পরিচালনা করবে তারা। বিমান বাংলাদেশের অনুমোদিত টিকিট বিক্রয় সেন্টার ‘ডিস্টাল’-এর আয়োজনে অনুষ্ঠানে প্রধান অতিথি ছিলেন বিমান বাংলাদেশ এয়ারলাইন্সের মার্কেটিং ও সেলস বিভাগের পরিচালক মোহাম্মদ সালাহউদ্দিন। বিশেষ অতিথি ছিলেন বিমানের ম্যানেজার (কমার্শিয়াল) রেজাউল হক।
প্রধান অতিথির বক্তব্যে সালাহউদ্দিন বলেন, “বঙ্গবন্ধু-কন্যা শেখ হাসিনার প্রচেষ্টায় দীর্ঘ নয় বছর পর ইউরোপের উন্নত দেশ ইতালিতে আবারো পাখা মেলতে যাচ্ছে বাংলাদেশের রাষ্ট্রীয় পতাকাবাহী উড়োজাহাজ বিমান বাংলাদেশ এয়ারলাইন্স। এবার শুধু যাত্রী পরিবহনের মধ্যেই সীমাবদ্ধ থাকবে না বিমান। ইউরোপকে ট্রানজিট পয়েন্ট হিসেবেও ব্যবহার করার পরিকল্পনা করছে বিমান কর্তৃপক্ষ। এতে বিশ্বের বহু দেশে বসবাসরত প্রবাসী বাংলাদেশিরা কম সময়ে নিজ দেশে ফিরতে পারবে।” বিভিন্ন দেশে যাত্রী পরিবহনে সেবার মান উন্নয়ন, লাগেজ পেতে অতিরিক্ত সময় কমানো এবং হয়রানি বন্ধ করারও ঘোষণা দেন তিনি।অনুষ্ঠানে উপস্থিত ছিলেন ডিস্টালের প্রেসিডেন্ট ফ্রাঞ্চেস্কো ভেনিজুয়েনান, ডিস্টালের পরিচালক ফ্রাঞ্চেস্কো সগামবেল্লুরি, সিএসবি ট্রাভেল এজেন্সির পরিচালক ইকবাল আহমেদ বাবু এবং বাংলাদেশ প্রেস ক্লাব ইতালির সাধারণ সম্পাদক রিয়াজ হোসেনসহ প্রবাসী বাংলাদেশিরা। বিমানের রোম ফ্লাইট বন্ধ হয়ে যায় ২০০৯ সালে, এখন আর বাংলাদেশ থেকে সরাসরি ইতালিতে যাওয়ার কোনো ফ্লাইট নেই। মধ্যপ্রাচ্যভিত্তিক এয়ারলাইন্সগুলো তাদের দেশকে ট্রানজিট হিসেবে ব্যবহার করে ইতালিতে পৌঁছে দেয়।ইউরোপের বাইরের দেশগুলো থেকে ইতালিতে যাওয়া অভিবাসীর সংখ্যার দিক দিয়ে বাংলাদেশের অবস্থান সপ্তম। রোমের বাংলাদেশ দূতাবাস জানাচ্ছে, ২০২২ সালের পহেলা জানুয়ারি পর্যন্ত সর্বশেষ সমীক্ষা অনুযায়ী ইতালিতে নিয়মিতভাবে বসবাস করছেন এক লাখ ৫০ হাজার ৬৯২ জন বাংলাদেশি। ইইউভুক্ত দেশগুলোর মধ্যে এটি সর্বোচ্চ।

দেড় দশক পর ইউরোপের দেশ ইতালিতে ফ্লাইট চালু করতে যাচ্ছে বিমান।